**NEHOTĂRÂRE**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NEHOTĂRÂRE

Azi mi-a venit în gând să plec la gară,

să-mi iau bilet de tren spre undeva,

la capătul de linii dintr-o vară,

unde-am s-ajung probabil într-o seară,

neașteptată fiind de cineva

sau poate-o să m-aștepte trenul, iară,

c-un alt vagon ce merge-n veșnicie,

de-o să se schimbe-n grabă vreun macaz,

planificat de soartă... -cine știe-

sau de-un acar cu barbă colilie,

cu-adâncituri de șine pe obraz

și c-o privire neagră și pustie.

Nu toți vor crede că mi-am luat vacanță,

nu toți vor ști de-am fost, de sunt sau nu-s,

vor fi și-acei ce tot mai trag speranță

că îmi voi achita orice creanță

la vămile ce-s pe traseu în sus,

să nu mă cheme cerul în instanță.

Nehotărâtă sunt! Să merg la gară?

Și ieri am vrut, dar ieri m-am răzgândit.

M-o apuca și mâine să plec iară

spre cer, spre zori, spre noapte bunăoară

sau către-un anotimp nedefinit?

Să plec aș vrea, dar nu vreau să te doară!

Allermöhe, 23.05.18